Makan a la Pinoy: Binubodan
Ni BRENDA S. DACPANO
www.nordis.net
Ti binubódan ket nayadi nga innapuy a popular kadagiti Pangasinense ken Ilocano. Manipud iti sao a bubod wenno yeast.
Ti binubódan ket umuna a tukad iti panagaramid iti tapuy wenno agrugi pay laeng nga agbalin nga arak ti mayadyadi nga innapuy tapno agbalin a tapuy. Popular ti tapuy iti Kordilyera. Iti Pangasinan, exotic a makan ti binubódan wenno binubúran iti pagsasao a Pangasinan. Kasapulan laeng a nakairuaman daytoy a kanen tapno maapresiar ti ramanna a nasam-it a medyo umalsem nga agat-arak. Saan laeng nga innapuy wenno diket ti mabalin nga aramiden a binubódan, mabalin met ti kamoteng kahoy wenno balinghoy. Kas kadagiti dadduma a taraon nga adda arakna, tanangen laeng ti pannangan iti binubódan ta makabartek no makaadau ken saan a nakairuaman.
Ramen ti binubódan:
½ kilo a diket
½ bubod, napulbos
Pangdigo iti binubódan:
2 kutsara a repinado (asukar a puraw) a naikanaw iti 2 baso a nalamiis a danum
Panangisagana:
1. Iluto ti diket a kasla panangiluto iti ordinaryo nga innapuy.
2. Ipidas ti innapuy iti bigao tapno bumaaw bassit. Iwarakiwak ti kaguddua iti napulbos a bubod iti naipidas nga innapuy. Kiwaren daytoy ken ipidas manen santo iwarakiwak ti nabati a napulbos a bubod.
3. Ikabil iti dakkel a garapon, ceramic pot, kardero wenno aniaman a nadalus a pagikkan nga adda kalubna. Kaluban. Mabalin met nga agusar ti bulong ti saba a nailanat tapno nabangbanglo. Ikalub ti bulong ti saba sakbay nga kelleban ti garapon.
4. Idulin iti namaga a lugar. Mayadi ken mabalinen a binubódan iti 2-3 nga aldaw iti nalamiis a lugar ken 1-2 nga aldaw iti napudot a lugar.
5. Kanawen ti pangdigo iti binubódan. Ibukbok daytoy iti binubudan.
6. Naim-imas ti binubódan no maipalamiis iti refrigerator. # nordis.net
bam_Latn sot_Latn kab_Latn ilo_Latn ilo_Latn ilo_Latn ilo_Latn ceb_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn